Max yaben aj eb fariseo kꞌumal tol ecꞌbanxa bisil eb cuywom Jesús yintak eb yet Juan.
Ecꞌban cꞌapax eb max yakꞌ bautizar.
Manak Jesús max akꞌon bautizar eb,
a eb is cuywom chi akꞌwi bautizar.
A yet max yaben Jesús tol max yabaj eb fariseo jun tuꞌ,
max el bay Judea tuꞌ,
cax max meltzoj bay Galilea.
Yowalil a yul yet Samaria chi ecꞌ yet chi toj tuꞌ.
A yet ay wal ecꞌ Jesús yul yet Samaria tuꞌ,
max apni oc bay jun conob chi yik Sicar.
A bay tuꞌ ay jun txꞌotxꞌ akꞌbilcan yuj Jacob bay jun is cꞌajol chi yik José.
A tuꞌ ay jun ucꞌbalaꞌ jotbilcan yuj Jacob.
Chuman mi cꞌu max apni oc Jesús ti aꞌ ucꞌbalaꞌ tuꞌ.
Yujtol cꞌunbinakxa yuj beyil,
xan max ay chotan ti aꞌ tuꞌ.
Axa eb cuywom xin,
max toj eb man jabok lobej yet is chuman bay jun conob cawilal jun ucꞌbalaꞌ tuꞌ.
A yet ay tok eb tuꞌ,
max jayoc jun ix ix aj Samaria ul yion ajtek yaꞌ.
Axa yalon Jesús bay ix axca tiꞌ:
—Akꞌ jabok aꞌ aej tiꞌ wuqꞌuej,
ẍi bay ix.
Axa yalon ix bay axca tiꞌ:
—¿Tzet chi yal tuꞌ oj,
tol aj Samaria in,
ix in paxoj,
axa ach tiꞌ israel ach cha kꞌanon pax aej ocꞌ ayin?
ẍi ix bay.
Caytuꞌ max yut kꞌanjab ba ix bay,
yujtol a eb israel cꞌam chi chalej ba yakꞌon eb yetok eb aj Samaria tuꞌ.
Max lajwi tu xin,
axa yalon Jesús bay ix axca tiꞌ:
—Chin kꞌan jabok aej wucꞌ ayach,
palta man ojtakok mac in txel.
Man ojtakok cꞌapax tzet chi yochej cꞌul Dios chi yakꞌaꞌ.
Kꞌinalok ta ojtak,
chi mi a kꞌan ayin,
cax chi wakꞌon jun aꞌ aej chi akꞌon kꞌinalej ayach,
ẍi Jesús bay ix.
Max yalon ix axca tiꞌ:
—Mamin anima,
tok ay a net chakꞌ ion ajtek aꞌ.
Caw wal najat ayaytok aꞌ.
¿Baytal ay aꞌ chi akꞌon kꞌinalej chal tu xin?
A jichmam Jacob,
a aꞌ tiꞌ max yucꞌ yetokcꞌal yuninal cꞌal no noꞌ jobbil yuj.
A yet max cami max can jun ucꞌbalaꞌ tiꞌ ayon.
Tokwal yelxacꞌal miman elapnok yintak Jacob tuꞌ,
ẍi ix bay.
Yuj tuꞌ xan max yal bay ix axca tiꞌ:
—Tzancꞌal mac chi uqꞌuen jun aej tiꞌ,
chi tit is takintial junelxa.
Palta a eb chi uqꞌuen jun aej chi wakꞌaꞌ,
cꞌamxa bakꞌin chi tit is takintial eb junelxa.
Yujtol a jun aej chi wakꞌ tuꞌ chi el yakan aꞌ,
caycꞌal tiꞌ yaj wornaj aꞌ bay yanimail eb,
cax chi yakꞌon aꞌ kꞌinal eb yin tojbalkꞌinal,
ẍi Jesús bay ix.
Axa yalon ix bay tuꞌ:
—Mamin,
akꞌ aꞌ aej chal tuꞌ ayin,
yet watxꞌ cꞌamxa oxlajon bakꞌin chi tit in takintial,
cax manxa yowalilok chi ul wiꞌ wet bay jun ucꞌbalaꞌ tiꞌ,
ẍi ix bay.
—Asiꞌ,
cax cheontek echamil,
cax chex jay e cawanil caytiꞌ,
ẍi Jesús bay ix.
—Cꞌam wichamil,
ẍi ix bay.
—Yel ton chalaꞌ,
cꞌam echamil tinaniꞌ.
Owan echamil max ecꞌlej.
A nak bay ayach ecꞌ tinaniꞌ,
man ton echamilok nak.
Yuj tuꞌ xan yel ton chalaꞌ tol cꞌam echamil,
ẍi bay ix.
Lajwicꞌal yaben ix tzet max yal Jesús bay,
max yalon ix bay Cham:
—Mamin anima,
chekbej ach Dios chi wilaꞌ.
A eb jichmam,
ayon aj Samaria on tiꞌ,
a bay jun witz tiꞌ chi ul yal ba eb bay Dios.
A pax ayex israel ex ti xin,
atacꞌal bay Jerusalén yowalil chi toj e yiay e ba bay Dios e yalaꞌ,
ẍi ix.
Axa yalon Jesús bay ix ix tuꞌ axca tiꞌ:
—Txo ix,
chaab tzet ok wal ayach.
Ay jun tiempoal ok jayok tol manxanak bay jun tzalan tiꞌ ok ul e yiay e ba bay co Mam Dios.
Tamwal yowalil ok exto tok cꞌapax bay Jerusalén tuꞌ.
A ayex aj Samaria ex tiꞌ,
che yiay e ba bay Dios e yaloni,
palta man e yojtakok pax Dios.
A pax ayon israel on tiꞌ,
caw wal jojtak co Diosal bay chi jal co ba.
A co xol ok eltek jun Colwajwom.
Ay eb tol a bay co Mam Dios chi yal ba yin yel.
Mayal jay tiempoal yion ay ba eb yetok yanimail cꞌal yin yel.
Yujtol cayton tuꞌ chi yochej co Mam Dios chi yun yion ay ba eb anima bay.
A Dios,
Espíritu toni;
yuj tu xin,
ta ay mac chi yal ba bay,
yowalil chi yal ba eb yetok wal yanimail cꞌal yin yel,
ẍi Jesús bay ix.
Max yalon ix bay:
—Ayin tiꞌ,
wojtak tol ay jun Cham Mesías,
a ton Cham Cristo ok jayok.
A yet ok jay Cham tuꞌ,
jichancꞌal ok yut yalon masanil tzet yetal ayon,
ẍi ix bay.
—Tokwal macto txel;
ayin ton lanan in kꞌanjab etok tiꞌ,
ẍi bay ix.
A wal lajwi yalon Jesús juntzan tuꞌ,
axa jayoc eb is cuywom tuꞌ.
Caw wal max cꞌayaj cꞌul eb yet max yilon eb tol chi kꞌanjab Jesús yetok jun ix ix,
palta cꞌam junok eb max kꞌanlen el bay tzet chi yochej cꞌul chi kꞌanlej el bay ix,
ma tzet chi yal yetok ix.
Lajwi tuꞌ max bekoncan ix is moc ti aꞌ tuꞌ,
cax toj ix yalon yab eb anima yul conob tuꞌ axca tiꞌ:
—Ay jun winak,
pilan yojtak masanil tzet chi el wuneni.
Mayal yaltek masanil.
Tonek wetok,
tonek jilaꞌ.
¿Manmilajnak Cristo tiꞌ?
ẍi ix bay eb.
Yuj tu xin,
max toj eb aj conob tuꞌ bet yilon bay ayicꞌ Jesús.
A yet cꞌamto chi jayoc eb anima tuꞌ bay Cham,
max yalon eb is cuywom tuꞌ bay axca tiꞌ:
—Mamin,
lowan jabok,
ẍi eb bay.
Axa yalon bay eb tuꞌ:
—Ay in lobej,
palta man e yojtakok,
ẍi bay eb.
A yuj tzet max yal tuꞌ,
xan max cꞌoli kꞌanlen ecꞌ eb xol:
—¿Xin ta ay mac max ul akꞌoncan is lobej?
ẍi eb.
Axa yalon Cham bay eb tuꞌ:
—Caw wal chi wochej chi wun tzet chi yochej cꞌul Cham cheknejintek.
Wochwan chin watxꞌnej el is mulnajil max yaoc yul in kꞌab.
A yet chi wunen jun tuꞌ,
axca tol aꞌ chi oc in lobejok.
Ayex tiꞌ,
canebto xajaw,
catatuꞌ chi oc jooj trigo e yaloni,
palta ayin chi wal ayex:
Ilabi,
mayal jay tiempoal jolayi.
A yuj eb tolto ok in chaonok,
xan chi wal axca tuꞌ.
Ay eb ecꞌnakxa mulnaj xol eb,
axca mac chi tzicwi ay trigo.
Ay cꞌapax eb chi mulnaj xol eb axca tol joom trigo eb,
yet watxꞌ chi chaꞌ eb anima tiꞌ jun kꞌinalej tol aycꞌal yin tojbalkꞌinal.
A eb chi mulnaj tuꞌ,
ok chaꞌ eb paktzil jun is mulnajil tuꞌ,
yet watxꞌ jun lajancꞌal ok yun tzaloj eb masanil.
Xan yel ton taꞌ chi yal jun kꞌanej:
Txꞌok eb chi tzicon ay trigo,
txꞌok cꞌapax eb chi joon aj ixim,
ẍi.
Chex in chektok mulnaj xol anima axca junok joom trigo.
Palta mayexnak babel mulnajwom ex xol eb.
Txꞌok eb babel mulnajwom xol eb axca junok tzicom ay trigo.
Ayex tiꞌ,
axca tol toxacꞌal ok e joꞌ tzet awbil yuj eb tuꞌ,
ẍi Jesús bay eb.
A bay jun conob yul yet Samaria tuꞌ,
xiwil eb max yaoc cꞌul yin Jesús,
yujtol max yal jun ix tuꞌ xol eb axca tiꞌ:
Pilan yojtak tzet chi el wuneni,
max yal ayin masanil,
ẍi ix bay eb.
Yuj tuꞌ max yal eb ta chi el yin cꞌul Jesús chi can yetok eb yul is conob tuꞌ.
Yuj tuꞌ xan max ayji ecꞌ cab cꞌual yetok eb.
Xiwiltocꞌal mac max yaoc cꞌul yin Cham yet max yaben eb tzet max yal Cham.
Axa yalon eb bay ix ix tuꞌ:
—A yet babelal,
a yuj tzet max al ayon,
xan max jaoc co cꞌul yin Jesús.
Axa tinani xin,
a wal caw Cham max alon ayon.
Yuj tuꞌ xan max co watxꞌ anejxacꞌal oc co cꞌul yin tinaniꞌ,
caw wal jojtakxa sicꞌlibil,
tol a Cham tiꞌ,
wal yel,
a ton co Colomal co masanil ayon cajan on bay yulyibankꞌinal tiꞌ,
ẍi eb bay ix.